Lehdissä on tänään uutisoitu edesottamuksistani eilisessä kaupunginvaltuuston yleiskaavakäsittelyissä. On siksi hyvä, että kerron avoimesti, mitä tapahtui. Olin mukana yleiskaavaa käsiteltäessä, mutta tilallani oli varajäsen käsiteltäessä Vartiosaaren osayleiskaavaa. Perustelut tähän löytyvät alla olevasta puheenvuorosta, jota en siis koskaan pitänyt.

Ilmoitukseni äänestää Vartiosaaren puolesta herätti suurta murhetta vihreässä ryhmässä, mutta ilmoitin pitäväni pääni. Lopulta tilanne kuitenkin eskaloitui vaaralliseksi yleiskaavan kannalta. Muutama, aivan liian moni, vihreä valtuutettu ilmoitti, että jos minä en noudata ryhmän enemmistön kantaa Vartiosaaren kohdalla, he eivät noudata sitä yleiskaavan kohdalla. Tämä olisi voinut vaarantaa koko yleiskaavan. Katsoin viisaammaksi ilmoittaa, että noudatan ryhmän tahtoa ja jään pois Vartiosaaren käsittelystä. Tämä perustui omaan harkintaani. Minua ei tähän pakotettu, sillä ei mitään keinoja pakottaa minua ei olisi ollut. Noudatin arviossani pienimmän pahan periaatetta. Yleiskaava oli monta kertaa tärkeämpi kuin Vartiosaari.

Perustelut löytyvät tästä pitämättä jääneestä puheenvuorosta:

Tulen äänestämään tämän osayleiskaavan puolesta ilmeisesti ainoana vihreänä valtuutettuna. Koska ryhmäni on vedonnut minuun tässä asiassa voimakkaasti, on ehkä syytä perustella, miksi näin menettelen. Olen myös syvästi tietoinen, että osa äänestäjistäni on ratkaisuuni hyvin pettynyt. On äänestäjissäni tosin niitäkin, jotka pettyisivät, jos tekisin toisin.

Olen ollut neuvottelemassa aikanaan Vartiosaareen ratikkayhteyden ja pannut sen aikanaan kannatukseni ehdoksi lautakunnassa. Olen myös ollut ajamassa Kruunuvuorenrannan ratikkasiltaa, jonka kannattavuuteen Vartiosaaren 7000 vaikuttavat merkittävästi.

Kun onnistuin saamaan Vartiosaaren rakentamisen ehdoksi ratikkayhteyden, tulin samalla saamaan aikaan sen, että kokoomuksen oli pakko kannattaa Kruunusiltoja, koska muuten ei Vartiosaarta voisi rakentaa.

Jos nyt, kun Kruunusiltojen hankesuunnitelma on valtuustossa hyväksytty ja ratikkayhteys on merkitty osayleiskaavassa rakentamisen ehdoksi, olisi minulta aika luihu temppu muuttaa omaa kantaani nyt valtuustossa. Sellainen ei kuulu tapoihini.

Olin alun perin sillä kannalla, että varteenotettava vaihtoehto asuntorakentamiselle Vartiosaaressa olisi tehdä siitä Itä-Helsingin Seurasaari, mikä edellyttäisi siltayhteyttä sekä Vuosaaresta että Laajasalosta. Tältä ajatukselta meni pohja pois, kuin Vartiosaari-liike ilmoitti, ettei se hyväksy siltayhteyttä, koska saaren avaaminen suurelle yleisölle muuttaisi sen luonnetta. ”Jos silta tulee, kohta on kallioihin maalattu graffiteja.” Oli aika vaikea puolustaa Vartiosaaren varaamista pienen rajatun piirin reviiriksi. Vartiosaari-liike on sen jälkeen ymmärtänyt muuttaa kantaansa, mutta tämä tapahtui liian myöhään. Asiat olivat jo lähteneet kehittymään toiseen suuntaan. Kivinokka päätettin sääastää ja ryhdyttiin kaavoittamaan Vartiosaarta asuinkäyttöön.



Ymmärrän hyvin niitä, joiden mielestä Vartiosaaren parasta käyttöä olisi avata se suurelle yleisölle virkistyssaareksi. Niin kuin Vartio-saari liike aikanaan sanoi, sellainen tietysti muuttaisi saaren luonnetta, kun kävijöidenmäärä vähintään satakertaistuisi.

Vartiosaaren rakentaminen merelliseksi asuinalueeksi on myös hyvä vaihtoehto. Saaren hieno merenpuoleinen kallio säilyy, kauniista maisemasta nauttii satoja kertoja useampi silmäpari kuin nyt. Aivan varmasti saaren jäljelle jäävistä virkistysalueista tulee nauttimaan useampi muualla asuva kuin nyt, kun paikalle pääseminen helpottuu.

Helsinki on oudolla tavalla kääntänyt selkänsä saaristolle toisin kuin Tukholma ja Göteborg, joissa asutus on levinnyt saariin. Vartiosaaren asunalue ja tuleva saaristoratikka tulevat tekemään Helsingistä olennaisesti merellisemmän kaupungin. Vartiosaaresta tulee todella hieno asuinalue. Tällä on siis paljon hyviä puolia, vaikka niin olisi sillä Itä-Helsingin Seurasaarellakin.

Saaria sinänsä pitäisi saada selvästi enemmän kaikkien helsinkiläisten virkistysalueiksi. On hienoa, että Vallisaari on saatu armeijalta helsinkiläisten käyttöön. Pitäisi saada nyt kesämökkikäyttöön privatisoituja saariakin Itä-Helsingin edustalla.

= = =

Helsingin Sanomien uutisoinnin mukaan olen aika kannattanut saaren rakentamista. Itse asiassa olen ollut hyvin ambivalentti suurelle yleisölle avatun virkistysalueen ja asuinalueen välillä. Suurelta yleisöltä suljettua saarta en sen sijaan ole koskaan nähnyt oikeutettuna.